
1. השאלה המוטלת לפתחנו היא האם העבירה שהמערערת הורשעה בה בבית משפט השלום בתל אביב הינה עבירה שבנסיבות הענין היה בה משום קלון, ואם כן מהו העונש המשמעתי המתאים שיש לגוזרו בשל כך. 
המערערת היתה עובדת מדינה בתקופה הרלבנטית, עבדה בפרקליטות מחוז מרכז ונשאה בתואר "סגנית בכירה א' וממונה בפרקליטות המחוז". המערערת הורשעה על ידי בית משפט השלום בתל אביב (ת"פ 10106/03) בהכרעת דין שניתנה על ידי סגנית הנשיא כב' השופטת ח. כוחן (להלן: "ביהמ"ש") בתאריך 13 במרץ 2005, בעבירה של "גילוי בהפרת חובה" שהיא עבירה על פי סעיף 117(א) לחוק העונשין, תשל"ז-1977 (להלן: "חוק העונשין"). ההרשעה באה בעקבות עסקת טיעון שבמסגרתה הוגש כתב אישום מתוקן (להלן: "כתב האישום"), והמערערת הודתה בעובדות שבכתב האישום. ביהמ"ש אישר את עסקת הטיעון, ובתאריך 16 במרץ 2005 גזר את דינה של המערערת: 8 חודשי מאסר על תנאי למשך שנתיים וקנס כספי בסכום של 10,000 ₪. 

לאחר הרשעתה ניהלה המערערת מו"מ עם המדינה במטרה להגיע להסכמה שתמנע את העמדתה לדין משמעתי בפני בית הדין למשמעת של עובדי המדינה (ראה, למשל, עמוד 8 לפרוטוקול הדיון בפני ביה"ד קמא מתאריך 6 ביוני 2005, עמוד 9 לפרוטוקול הדיון שם מתאריך 22 בספטמבר 2005, ובמקומות אחרים). בסופו של המו"מ סוכם שהמערערת, לאחר למעלה מ- 26 שנות עבודה, תפרוש מעבודתה בפרקליטות בתאריך 31 במרץ 2005, והסדרי הפנסיה שלה לא יבוטלו אלא ידחו ויחלו לגביה רק בתום 5 שנים לאחר פרישתה משירות המדינה (ראה עמוד 18 לפרוטוקול הנ"ל מיום 22 בספטמבר 2005). 

בעקבות הרשעתה בביהמ"ש, ביקש המשיב, על פי סעיף 75 לחוק לשכת עורכי הדין תשכ"א-1961 (להלן: "חוק לשכת עוה"ד"), להטיל עונש משמעתי על המערערת, והעניין נדון בבית הדין המשמעתי המחוזי של לשכת עורכי הדין של מחוז תל אביב-יפו בתיק בד"מ 50/05 (לעיל ולהלן: "ביה"ד קמא"). ביה"ד קמא מצא כי בנסיבות הענין העבירה שבה הורשעה המערערת היה בה משום קלון, ועל כן בגזר דין שניתן בתאריך 9 באוקטובר 2005 (להלן: "גזר הדין של בית הדין קמא") גזר ביה"ד קמא על המערערת עונש של 5 שנות השעיה מעיסוק במקצוע עריכת הדין, שמתוכן שנה וחצי השעיה בפועל ושלוש וחצי שנים השעיה על תנאי, והתנאי הוא שלא תעבור במשך שלש שנים עבירה שמהותה הפרת חובת שמירת סודיות כאמור בסעיף 90 לחוק לשכת עוה"ד ובכלל 19 לכללי לשכת עורכי הדין (אתיקה מקצועית), תשמ"ו-1986 (להלן: "כללי האתיקה").
המערערת ערערה בפנינו על החלטותיו של ביה"ד קמא, הן על הקביעה שהיה במעשיה משום קלון והן על חומרת העונש המשמעתי, לטעמה, שנגזר עליה.

2. העובדות נשוא ערעור זה – בדיון בפני ביה"ד קמא בחרה המערערת שלא להעיד, ומכיון שגם בביהמ"ש לא נשמעו עדויות והמערערת הודתה בעובדות המפורטות בכתב האישום, הרי שבכל הנוגע לתיאור מעשיה של המערערת נשוא ערעור זה, אנו חיים מפיו של כתב האישום. להלן החלקים העיקריים של פרק תיאור העובדות שבכתב האישום, שכאמור המערערת הודתה בו:
2.1 המערערת עבדה כתובעת מטעם המדינה החל משנת 1979, ובתקופה הרלבנטית לאישום – שלהי שנת 2002 ותחילת שנת 2003 – תוארה כסגנית בכירה א' וממונה בפרקליטות מחוז מרכז. 
2.2 בחודש אוקטובר 2001 החליט היועץ המשפטי לממשלה דאז, מר אליקים רובינשטיין, לפתוח בחקירה נגד ראש ממשלת ישראל דאז, מר אריאל שרון, בעניין מימון התמודדותו על ראשות מפלגת הליכוד. 
2.3 בשל מורכבות החקירה ורגישותה – כך בכתב האישום – מונתה המערערת, כמי שנחשבה להיות פרקליטה בכירה ומנוסה, בחודש ינואר 2002, ללוות את החקירה. במסגרת תפקידה קיבלה לידה את מלוא חומר החקירה, והיתה מעורבת בהליכי קבלת ההחלטות בחקירה ובניהולה. 
פרטי החקירה נחשפו למספר מצומצם מאד של אנשים במשטרת ישראל ובמשרד המשפטים, במסגרת תפקידם, והמערערת היתה אחת מהם.
2.4 במהלך החקירה התלוותה המערערת לחיקור דין שנערך בארה"ב בין התאריכים 27 באוקטובר של שנת 2002 ל- 9 בנובמבר של אותה שנה. עם שובה ארצה כתבה המערערת, בתאריך 12 בנובמבר 2002, מכתב לפרקליטת המדינה דאז (להלן: "מכתב חיקור הדין בארה"ב"), ובו דיווחה: על חיקור הדין שנערך לארבעה אזרחים אמריקאיים ולאזרח ישראלי ששהה בארה"ב תוך ציון שמות חלק מהנחקרים, על מידת שיתוף הפעולה של הנחקרים, ועל עיקרי גרסאותיהם. במכתבה דיווחה על הנחקר הישראלי שהגיע בליווי שני עורכי דין שהורו לו לשמור על זכות השתיקה, שיקפה את הלך הרוחות בקרב חברי צוות החקירה ואת החששות שקדמו לחיקור הדין, וכן את "התחושה הקשה" (- המרכאות מופיעות בכתב האישום) שעוה"ד שנכחו בחקירתו של האזרח הישראלי נשלחו ומומנו על ידי הנחקרים בארץ. 
העתק של מכתב חיקור הדין נשאר בידי המערערת.
2.5 כמעט במקביל לחיקור הדין בארה"ב, החליט היועץ המשפטי לממשלה לערוך חיקור דין לאדם בשם סיריל קרן בדרום אפריקה, מקום מגוריו של האיש, אשר על פי חומר הראיות העביר לחשבון בנק של בנו של ראש הממשלה סכום של 1.5 מיליון דולר. ביום 24 בנובמבר 2002 הושלמה בפרקליטות המדינה טיוטת הבקשה לחיקור דין בדרום אפריקה, והועברה לעיונה ולהערותיה של המערערת. 
בבקשה צויין כי פרטי החקירה הינם סודיים, וכי מדינת ישראל מבקשת שהפניה בבקשה לחיקור הדין וכל האמור בבקשה ישמרו בסודיות.

עותק של הבקשה לחיקור דין נשאר בידי המערערת (להלן: "בקשת חיקור הדין בדרום אפריקה"), כשעל חלק מהדפים של עותק הבקשה רשמה לעצמה המערערת הערות בכתב ידה והדפים האחרים נשארו נקיים ללא טביעות אצבעותיה של המערערת. 
2.6 יום הבחירות לכנסת ה- 16 נקבע לתאריך 28 בינואר 2003, ובמסגרתן עמד בראש מפלגת הליכוד ראש הממשלה מר אריאל שרון. 
2.7 כשלושה שבועות לפני יום הבחירות החליטה המערערת "ממניעים שאינם מקצועיים לחשוף בפני הציבור פרטים מתיק החקירה. חשיפת הפרטים נועדה, בין היתר, להציג את ראש הממשלה באור שלילי, ובאופן זה לנסות להשפיע על אופן הבחירה של ציבור הבוחרים" – ציטוט מכתב האישום.
בעקבות החלטתה הנ"ל, נפגשה המערערת בתאריך 5 בינואר 2005 עם עיתונאי מעיתון "הארץ", ובהמשך ניהלה איתו שיחות הבהרה. במהלך הפגישה והשיחות העבירה המערערת לעיתונאי הנ"ל צילום של מכתב חיקור הדין בארה"ב, וכן העבירה לעיתונאי צילום של מספר דפים מבקשת חיקור הדין בדרום אפריקה – אותם דפים שלא היו עליהם הערות בכתב ידה או כל סימון אחר שניתן לזהותה. בדפים שהועברו הופיעה סקירה של מהות החשדות המתבררים כנגד ראש הממשלה, פרטים בדבר ההודעות והראיות שנאספו עד לאותו שלב, ניתוח הראיות שנאספו, וכיוון החקירה המסתמן של מר סיריל קרן.
כמו כן, בשיחותיה הטלפוניות של המערערת עם העיתונאי, מסרה לו המערערת כי חומר הראיות שנאסף בחקירה העלה חשד לביצוע עבירות של שוחד ומרמה והפרת אמונים על ידי ראש הממשלה.
2.8 מיד ובסמוך לפגישתה ושיחותיה הנ"ל, בתאריכים 7-8 בינואר 2003, פרסם העיתונאי –  בכתבות בעיתון "הארץ" ובראיון טלויזיוני – את כל מה שנמסר לו על ידי המערערת.
2.9 בעקבות הפרסומים מינה היועץ המשפטי לממשלה צוות מיוחד לחקירת ההדלפה, "נוכח החשש לנסיון של גורמים מהשרות הציבורי להתערב במערכת הבחירות, וכן החשש לפגיעה בחקירה בעקבות הפרסום", כאמור בכתב האישום. במכתב ששלחה לצוות החוקרים כתבה המערערת שאין לה כל מעורבות בהדלפה, וציינה מספר כיווני חקירה למציאת המדליף. בשלב מאוחר יותר, במהלך חקירתה, העלתה המערערת גם שמות של מדליפים פוטנציאליים. אין חולק עוד כי תוכן מכתבה ושמות המדליפים אינם אמת.
הארכנו בתיאור העובדות, משום שכפי שנראה להלן, יש למכלול העובדות הנ"ל כדי להשליך על שאלת הקלון.
3. כאמור ביה"ד קמא החליט בפסק דין ארוך ומנומק כי העבירה של "גילוי בהפרת חובה" שנעברה על ידי המערערת בנסיבות המתוארות, היה בה משום קלון. ממכלול הנסיבות שתוארו לעיל, התמקד ביה"ד קמא בעובדת היותה של המערערת עורכת דין החבה חובת סודיות ונאמנות ללקוח אשר אותה היא הפרה. ביה"ד קמא סוקר את חובת הסודיות המלאה שעורך דין חייב כלפי לקוחו ואת החסיון המלא החל על דברים ומסמכים המוחלפים בין הלקוח לבין עורך הדין. בהיותה עורכת דין בפרקליטות המדינה ייצגה המערערת את המדינה, וכמו כל עורך דין פרטי כלפי לקוחו, כך גם המערערת חבה חובת אמון וחובת סודיות מלאים כלפי המדינה שאותה היא ייצגה. הפרה של חובה זו כלפי כל לקוח בכלל וכלפי המדינה בפרט, פוגעת פגיעה אנושה במקצוע עריכת הדין, באמון הציבור ובשלטון החוק. אומר ביה"ד קמא: 
"האינטרס הציבורי הוא כי עובד ציבור שהינו עו"ד, ישמור על חובת נאמנות לשולחו, ולא ימסור מידע קונפידנציאלי, שהגיע אליו עקב יחסי האמון ומתוקף תפקידו. במקרה שבפנינו מסרה המשיבה מידע חסוי הנוגע לחקירה רגישה וסודית, לאלה המהווים מושא לחקירה. לציבור עניין בקיומם של הליכי חקירה ראויים, ובאכיפת החוק. ללקוח, המדינה, עניין כי תוכל למסור לעורכי דין מטעמה כל מידע, ללא חשש כי מידע זה יגיע לחשוד בעיצומה של החקירה, המתנהלת נגדו, וישפיע על מהלכה. המשיבה, במעשיה פגעה באינטרס חיוני זה.

אינטרס חברתי ראשון במעלה הוא שאמון הציבור ברשויות השלטון, לרבות במערכת המשפטית ובפרקליטות, לא יעורער. אם יסבור הציבור וידע, כי גורמים בפרקליטות המדינה פועלים ומכלכלים צעדיהם שלא מנימוקים מקצועיים, עלול אמון זה להתכרסם ולקרוס, ועימו יפגע שלטון החוק פגיעה אנושה."
ביה"ד קמא לא קיבל את טענת המערערת שכעורכת דין בשירות הציבורי הלקוח שלה הוא הציבור, ולא היועץ המשפטי לממשלה או פרקליטות המדינה, וכי לפיכך היתה עליה חובת גילוי לציבור שאותו היא משרתת במישרין, גם אם זה מעל ראשו של היועץ המשפטי לממשלה, וזאת משום שלדעתה – ערב בחירות לכנסת –  זכות הציבור לדעת וחובה על המדינה להודיעו, מהי קופת השרצים שהעומד לבחירת הציבור נחשד בה, מה מקור החשדות ומה מידת הביסוס שיש לחשדות אלה. וכך אומר ביה"ד קמא בסיכום פסק הדין:
"איננו מכירים חריג לחובת הסודיות המתיר לכל עורך דין בשירות הציבורי, להפר את חובת הסודיות הכללית, המעוגנת בדין, בכל עת שלדעתו קמה לציבור הזכות לדעת על המידע החסוי.

הפרת חובת הנאמנות, וחובת הסודיות שבמסגרתה, מהווה חריגה רבתי מסטנדרט ההתנהגות, המצופה מהעוסקים במקצוע עריכת הדין והיא מעידה על עושיה, כי לא הקפיד על כיבוד עקרונות חיוניים ומרכזיים, העומדים בבסיס מקצוע עריכת הדין. עבירה זו בנסיבותיה, יש בה כדי לפגוע בכבוד המקצוע ובעקרונותיו, כמו גם באימון הציבור בעורכי הדין ובמערכת כולה." 

על הדברים הנ"ל שנכתבו על דעת כל חברי המותב של ביה"ד קמא הוסיפה אחת מחברי המותב וציינה כי לדעתה, בנוסף לעצם הפרת חובת הסודיות והאמון, צדדים נוספים בהתנהגותה של המערערת מעצימים את קלוניות המעשה. גם אם סברה המערערת שהיא פועלת בשם שליחות ציבורית, היה עליה תחילה לפנות ליועץ המשפטי לממשלה או לממונים עליה ולשטוח בפניהם את דעתה שהאינטרס הציבורי מחייב לחשוף, ערב בחירות לכנסת – את החקירה ומסמכים מתוכה. מה עוד שהתכחשותה של המערערת למעשה ההדלפה, במהלך חקירתה, וניסיונותיה להטיל על אחרים את ביצוע ההדלפה אינם מתיישבים עם תחושת החובה לפעול למען האינטרס הציבורי. ומסיימת חברת ביה"ד קמא, עו"ד יעל אילני (כתוארה אז – כיום שופטת בית משפט השלום בתל אביב):

"על פי העובדות שבפנינו, קרי אלה המפורטות בכתב האישום המתוקן, מניעיה של המשיבה בהדלפת המידע היו 'מניעים שאינם מקצועיים ... אשר נועדו בין היתר להציג את ראש הממשלה באור שלילי ובאופן זה להשפיע על אופן הבחירה של ציבור הבוחרים'. לא ניתן לומר על מניעים אלה שהם מקהים את קלוניות המעשה. ההיפך הוא הנכון. התערבות כזו בהליך דמוקרטי של בחירת ראש ממשלה, באופן שבו נעשה ובנסיבות אלה, דבק בה קלון."

4. בהודעת הערעור ובטיעוניהם לפנינו העלו באי כח המערערת שורה של טענות נכבדות, שעיקריהן הן: 
ראשית, חובת הסודיות של עורך דין כלפי לקוחו איננה חובה מוחלטת שאין לה חריגים בנסיבות מסוימות, והמקרה שלפנינו הוא אחד מהם. בנקודת הזמן שבו הפרה המערערת את חובת הסודיות, היה למידע שנחשף משמעות חיונית מעין כמותה לציבור בלכתו לקלפי, ובנסיבות כאלה חובת הסודיות והנאמנות ללקוח מפנים מקומם לטובת הציבור; או למצער, יש בהם כדי להסיר מהגילוי והחשיפה את אופיים הקלוני.

שנית, לא הרי עורך דין מהשירות הציבורי כהרי עורך דין פרטי המייצג לקוח פרטי. עורך דין פרטי, אין לו אלא חובות אמון וסודיות ישירות כלפי לקוחו. לעומת זאת עורך דין בשירות הציבורי, מלבד חובת הנאמנות והסודיות שלו למעסיקו הישיר, מוטלת עליו במקביל חובה ציבורית כלפי הציבור כולו. חובתו כלפי הציבור, לעתים, מעמידה מול חובת הסודיות שיש לו כלפי מעסיקו הישיר, את החובה לגלות את המידע הסודי לציבור מקום שהמידע הזה חיוני לו לציבור כדי לגבש עמדה בסוגיה ציבורית מכרעת העומדת על הפרק, והמערערת בחשיפת החקירה מילאה את חובתה. יתירה מזאת, ערב בחירות היתה זו חובתה של המדינה ושל היועץ המשפטי לממשלה לחשוף את מה שחשפה המערערת, ומשנמנעו – המדינה ורשויותיה הרלבנטיות – למלא את חובתם הציבורית, נאלצה המערערת לעשות זאת במקומן. 
שלישית, בהתייחסות לשאלה האם העבירה בוצעה בנסיבות שיש בהן משום קלון, יש חשיבות מכרעת למניע שגרם לביצוע העבירה. המערערת לא חשפה את החקירה ופרטיה למען תועלת אישית כלשהי, כל כוונתה היתה להגיש לציבור מידע חיוני ורלבנטי מעין כמוהו, ערב בחירות לכנסת. המערערת, תוך סיכון אישי, שירתה את הציבור, ועל כן לא ניתן לומר שהמיטה קלון על עצמה ו/או על ציבור עורכי הדין ו/או על פרקליטות המדינה ו/א על רשויות האכיפה.

רביעית, החקירה לא היתה סודית משום שעצם קיומה היה ידוע. גם בקשת חיקור הדין בדרום אפריקה, למרות שנאמר בה שיש לשמור על תוכנה בסודיות, לא היתה סודית, גם לא למי שהיה אמור להיחקר בעקבותיה בדרום אפריקה. ועל כן החשיפה לא היה בה כדי לגרום נזק להמשך החקירה.

חמישית, הציבור בישראל מורגל בהדלפות מהסוג הנדון, ובחלק נכבד מהן נוטלים חלק עורכי דין. ומשפעלה המערערת במסגרת הנורמות המקובלות בישראל, לא ניתן לומר שבמעשיה דבק קלון. 
ששית, התנהגותה של המערערת בשלב חקירת ההדלפה – נסיונה שלא צלח בסופו של דבר, להפליל אחרים במעשה ההדלפה – איננה רלבנטית לשאלת הקלון נשוא הערעור. העבירה שהמערערת הורשעה בה היתה "גילוי בהפרת חובה", ולא שיבוש הליכי חקירה. לפיכך על ביה"ד קמא ועלינו להביא בחשבון אך את עצם נסיבות הגילוי ולא את נסיבות החקירה.    
5. שאלת קלוניותה של עבירה נדונה רבות בפסיקה לגווניה ובספרות המשפטית. חלק נכבד מהמקורות המשפטיים הנ"ל קובץ בשקדנות והונח בפנינו ובפני ביה"ד קמא על ידי באי כח הצדדים, ועל כך יבורכו. לפני שנתייחס לטענותיהם של באי כח המערערת שומה עלינו לשטוח את תמצית הכללים הרלבנטיים שפותחו בפסיקה לקביעת קלוניותה של עבירה. 
הפסיקה לדורותיה מבחינה בין שלושה סוגי עבירות לצורך הכרעה בסוגיית הקלון. כך למשל נאמר בבג"צ 178/81 ג'אפר נ' עודה ואח', פ"ד לו(1), 40, בעמ' 50 מפיו של כב' השופט ד. לוין (בהסתמכו על דברים שנאמרו שנים רבות קודם לכן בבג"צ 436/66 אחוול נ. ראש המועצה המקומית פרדסיה, פ"ד כא(1), 561):

"ההבחנה היא בין שלוש דרגות חומרה: 

א. עבירות שמטבע ברייתן יש עמן קלון, אך יכול שהנסיבות המיוחדות בהן נעברה העבירה ישללו את פגם הקלון. 

ב. עבירות שמטבע בריייתן אין עמן קלון, ושום נסיבות שבעולם לא יהפכו עבירות אלה לעבירות שיש בהן קלון, כגון העבירות שבגינן נושאים באחריות מוחלטת אף ללא כוונה פלילית. 

ג. עבירות גבוליות שאין עמן קלון, אך יש שבנסיבות מיוחדות יהיה בהן משום קלון. 

זו ההנחיה והיתר זיל גמור על פי נסיבותיו של כל מקרה ומקרה."

6. לאיזו דרגת חומרה יש לסווג את העבירה נשוא ערעור זה? סעיף 117(א) לחוק העונשין קובע:

"עובד הציבור שמסר, ללא סמכות כדין, ידיעה שהגיעה אליו בתוקף תפקידו, לאדם שלא היה מוסמך לקבלה, וכן מי שהגיעה אליו ידיעה בתוקף תפקידו כעובד הציבור, ולאחר שחדל מהיות עובד הציבור מסרה, ללא סמכות כדין, לאדם שלא היה מוסמך לקבלה, דינו - מאסר שלוש שנים."

טוענים באי כח המערערת שהעבירה שלפנינו, על פניה, איננה מסוג העבירות שמטבע ברייתן יש עמן קולן, והיא נמנית על הסוג השלישי, היינו עבירה גבולית שמטבע ברייתה אין עמה קלון, אך נסיבות מיוחדות שחברו לביצועה יכול וימיטו קלון על עושיה. לפיכך, טוענים הם, נטל ההוכחה מוטל על כתפי המשיב – הועד המחוזי של לשכת עורכי הדין – להוכיח שאכן התקיימו נסיבות מיוחדות שכאלה; מה עוד שמדובר בעבירה שולית, ש"השימוש שנעשה בה על ידי רשויות אכיפת החוק ... הינו מועט שבמעטים, הגם שידוע לכל כי הדלפות קיימות ותהיינה", כלשון באי כח המערערת בהודעת הערעור. 

גם אם היינו מסכימים עם באי כח המערערת בכל הקשור לסיווג שנעשה לדרגת החומרה שבעבירה לפי סעיף 117(א) לחוק העונשין, ולנטל ההוכחה המוטל על כתפי המשיב, הננו סבורים שנטל ההוכחה הורם, כפי שיובהר להלן.

7. מה היא משמעות המונח "קלון", ומה הן הנסיבות שבהתקיימן יהיה במעשה העבירה משום קלון? רבות נכתב על כך, ואת סיכום הדברים ניתן למצוא בדבריו המצוטטים לרוב של כב' השופט (כתוארו אז) א. ברק בעל"ע 2579,3093/90 הועד המחוזי של לשכת עורכי הדין בתל אביב נ. פלוני, פ"ד מה(4), 729. וכך פסק כב' השופט ברק (שם בעמ' 732): 
"המושג קלון הוא מושג עמום, ויכול שהוא יישא בחובו משמעויות שונות בהקשרים שונים. על מהותו של הקלון 'יש ללמוד על פי תכליתה של החקיקה אשר במסגרתה מופיעה ההוראה בדבר עבירה שיש עימה קלון'...

לא בכל עבירה פלילית טמון יסוד הקלון. יתרה מזאת, יתכן ובביצוע עבירה ימצא בנסיבות מסוימות קלון, בעוד שבנסיבות אחרות לא יימצא קלון...ואכן, החוקים המשתמשים במונח "קלון" כמאפיין של ביצוע עבירה כלשהי אינם מגדירים או מפרשים את המונח. השימוש במונח עמום הוא מכוון כאן - מטרתו לאפשר לבתי הדין המשמעתיים ולבית המשפט לצקת בו תוכן ממקרה למקרה באופן המתבקש מתפיסות העולם ואמות המידה האתיות הרווחות בחברה באותה עת, ומתוך מטרה להגן על אותם אינטרסים עליהם מופקד החוק..."
ובהתייחסו לאינטרסים עליהם מופקד חוק לשכת עוה"ד שבמסגרתו מופיע המונח קלון הרלבנטי לעניינינו, כותב בהמשך (בעמ' 733) כב' השופט ברק: 

"הסנקציה המשמעתית מטרתה שמירה על רמת המקצוע ועל האמון שרוחש הציבור בכלל, ומערכת המשפט בפרט, לציבור עורכי הדין... לפיכך אחד הפירושים של המונח "קלון" - התואם את סוג הענינים שלפנינו - הוא פירוש הנגזר מתוך אותן תכונות שהן חשובות אצל עורך דין, על מנת שנוכל להיות בטוחים שהוא ממלא תפקידו בשירות לקוחותיו ובשירות בית המשפט כשורה, ועל מנת שאמון הציבור והמערכת המשפטית בעוסקים בעריכת דין לא ייפגע."
העולה מן האמור כי את המושג "קלון", כשהוא מופיע בחוק לשכת עוה"ד יש לגזור מן הציפיות שיש לציבור (- לקוחות פרטיים של עורכי דין, המדינה הנזקקת לשירותם של עוה"ד מן השירות הציבורי, והציבור בכללו), מן הציפיות שיש לרשויות האכיפה (- משטרת ישראל והתובע הכללי) ומן הציפיות שיש למערכת המשפטית (- ציבור עורכי הדין ובתי המשפט) מעורך דין, והכל בהתאם לתפיסות העולם ואמות המידה הרווחות בחברה בתקופה הרלבנטית – קרי: בתקופתנו. 
ודוק. לא מדובר בתפיסות עולם ואמות מידה שאנשי רוח ותיאורטיקנים מתחום המשפט והמוסר סבורים שאותם יש לאמץ ולהטמיע בחברה נתונה. מדובר בתפיסות עולם ואמות מידה כפי שהן רווחות במצב נתון ובתקופה נתונה. 
באי כח המערערת התלוננו בפנינו על ביה"ד קמא שבהחלטת ביניים שנתן, בישיבה שהתקיימה בתאריך 6 ביולי 2005, מנע בעדם להביא חוות דעת מומחים. אך המעיין היטב בפרוטוקול הדיון, יראה כי באי כח המערערת לא ביקשו להביא עדויות מקצועיות של מומחים להלכי הרוח בציבור, כגון סוקרים למיניהם, אלא כוונתם היתה להביא חוות דעת מומחים מן האקדמיה ביחס לנורמות הראויות ולא ביחס לנורמות המצויות והרווחות. כך או אחרת, כפי שנראה להלן במקרה שלפנינו אין לנו צורך בעדויות של מומחים. 
8. מה הן, איפוא, תפיסות העולם ואמות המידה הרווחות בחברתנו בשאלה הרלבנטית, ומה הן הצפיות והדרישות של הציבור מעורכי הדין? התשובה לכך נמצאת לפתחנו, הן על בסיס החוק הקיים והן על בסיס נסיוננו רב השנים כעוסקים במקצוע עריכת הדין, והלא בתוך עמנו אנו יושבים ופועלים.
ציפיות ודרישות אלה בנושאים הרלבנטיים לערעור זה מוצאות ביטויין המלא בהוראות החוק: סעיף 90 לחוק לשכת עוה"ד וכלל 19 לכללי האתיקה. שני הסעיפים האלה קובעים חד משמעית שכל דבר ומסמך שהוחלף בין עורך הדין לבין לקוחו הינם חסויים וישמרו בסוד אף בהליכים משפטיים, חקירה או חיפוש, ולא יחשפו על ידי עורך הדין אלא רק בהסכמת הלקוח ובידיעתו. החסיון הזה קבוע גם בסעיף 48 לפקודת הראיות [נוסח חדש], תשל"א-1971.

ומן הכלל אל הפרט:
ראשית, ומעל הכל, נשמת אפו ובסיסו של מקצוע עריכת הדין הוא שמירה מכל משמר על ערוץ פתוח לחלוטין בין עורך הדין לבין לקוחו, ולפיכך כלל המשתמשים בפועל והמשתמשים הפוטנציאליים בשירותיו של עורך הדין מצפים ממנו שישמור בסודיות מוחלטת על המידע והמסמכים המועברים לו על ידי לקוחותיו, כולל הדעות המקצועיות שלו ביחס למצבו המשפטי. 
שנית, כל לקוח – בין אם הלקוח הינו לקוח פרטי ובין אם מדובר במדינה כלקוח – יודע גם יודע, או לפחות אמור לדעת ולהבין, שעלול להיווצר מצב שבו – מכוח החוק או מכוח חובה ציבורית שבדין – יהיה על עורך הדין לחשוף את צפונותיו, כולן או חלקן; אך ציפיותיו ודרישותיו מעורך הדין הן שלא יעשה זאת מאחורי גבו של הלקוח, על דעת עצמו ומבלי לקבל את רשותו של הלקוח מראש ומבלי להודיעו על כך מראש. 
שלישית, כלל הציבור מצפה ודורש ממשטרת ישראל ומעורכי הדין המשרתים בפרקליטות ומלווים את רשויות החקירה, שינהלו את חקירותיהם במקצועיות, בסודיות וללא הדלפות, באופן שהחקירה תוכל לזרום לה בחופשיות וביעילות. במיוחד הציבור חרד מפגיעה בנסיבות בלתי הדירות, בזכויותיו ובשמו הטוב של החשוד בשל חשיפה בטרם עת, לפני תום החקירה ולפני הגשת כתב אישום. גם זה הוא מנשמת אפו של כל משטר דמוקרטי ששלטון החוק וזכויות האדם מהווים את אדני היסוד שלו.
רביעית, הציבור מצפה דוקא מעורכי דין, שיצייתו להוראות החוק והדין, לא יעברו עליהם ויבצעו את הוראותיהם. יתירה מזאת, הציפיה היא שכשעורך דין נקלע למצב שקיום מצוות הדין עלול לפגוע ברווחתו האישית, לא ייכנע לאינטרס האישי במחיר הפרת החובה שבדין, אלא יציית ויבצע את חובתו על פי דין גם אם זה נוגד את האינטרס האישי שלו. חובה כזאת נדרשת חדשות לבקרים מכל אזרח ואזרח, ועל אחת כמה וכמה שהיא נדרשת מעורך דין האמור לשמש מופת ודוגמא בעניין זה. בהתאם לכך אם עורך דין סבור במצב מסוים שזו חובתו הציבורית על פי דין לחשוף מידע הנוגע ללקוחו, והוא חושש שאם יתגלה כמי שחשף את המידע יאונה לו רע באופן אישי, כי אז כמו כל אזרח, עליו לוותר על רווחתו האישית ולקיים את מצוות הדין; ואין ספק שעורך הדין יהיה ראוי לכל גינוי אם יבחר בדרך הקלה, יבצע את חובתו הציבורית במחשך באופן שהחשד יפול על חבריו, ועוד יותר יהיה ראוי לגינוי אם הוא אישית יפנה את החוקרים לעבר אנשים אחרים כשהם עלולים לשלם את המחיר היקר על מעשה שלא הם עשו אותו.

9. המדינה הפקידה בידיה של המערערת את התפקיד ללוות חקירה משטרתית מורכבת ורגישה במיוחד שנוהלה נגד ראש ממשלה מכהן, חקירה שפרטיה נודעו למספר מצומצם מאד של אנשים במשטרת ישראל ובמשרד המשפטים. תפקיד הליווי נמסר בידיה, אך ורק בשל היותה עורכת דין, ועל בסיס חובות האמון והסודיות המוטלים עליה כעורכת דין וכמי שאמונה על חובות אלו. 
המערערת, על דעת עצמה, ומבלי להתייעץ עם איש מבין אלה שהפקידו בידיה את הפקדון הרגיש והמורכב האמור, החליטה ומימשה את החלטתה לחשוף לציבור חשיפה מלאה ומפורטת של תוכן החקירה ופרטיה, צילמה ומסרה לעתונאי מסמכים רגישים של החקירה הכוללים תיאור של חומר שכבר נאסף, ניתוח של החומר האמור, תיאור מפורט ומקצועי של חיקור דין שנעשה בארה"ב, תחושות וחשדות שליוו את צוות החקירה בארה"ב, חלקים של מסמך בקשה מפורט לחיקור דין בדרום אפריקה שהכילו את פרטי מהות החשדות נגד ראש הממשלה, פרטים בדבר ההודעות והראיות שכבר נאספו נגד ראש הממשלה, ניתוח הראיות שנאספו, ואם בכך לא די הרי שהיה בהם גם פירוט של כיווני החקירה המסתמנים נגד יעד חיקור הדין בדרום אפריקה. המערערת לא הסתפקה בכך, אלא שוחחה גם מספר פעמים עם העיתונאי ומסרה לו הבהרות נוספות ביחס לחומר שנחשף, ובכללן הבהירה כי חומר החקירה העלה חשד לביצוע עבירות שוחד, מרמה והפרת אמונים מצידו של ראש הממשלה. 

אין ספק שעצם החשיפה הציבורית של פרטי החקירה הרגישה, המורכבת והסודית, מהווה סטיה חריגה ומהותית ביותר מרמת הסודיות הנדרשת מעורך דין כלפי לקוחו, סטיה ברמה כזאת שיש בה כדי להמיט קלון על מקצוע עריכת הדין בכלל, ועל פרקליטות המדינה בפרט. בחשיפה זו פעלה המערערת בניגוד מוחלט לאמון ולסודיות שהיא חבה למדינה כלקוח שלה. המערערת טוענת שהיתה לה הצדקה לכך, ועל כך עוד נרחיב להלן.
יתירה מזאת, בחקירה זו בנוסף להיותה של המערערת עורכת הדין המייצגת את המדינה כלקוח, פעלה המערערת גם כחלק מצוות מצומצם של אנשים ממשרד המשפטים וממשטרת ישראל. תפקידה בצוות לא הצטמצם רק בהכוונת החקירה מן הפן המשפטי. מטבע הדברים שימשה המערערת גם כחומת מגן לחברי הצוות כדי שהם לא יסטו מן המותר על פי דין בהליכי החקירה. מטבע הדברים, צוות מצומצם כזה סומך על המערערת להיות להם לפה, מעין עורכת דין פרטית שלהם, בעת הצורך. והנה הדרך הסמויה והחמקנית שבה בחרה המערערת לבצע את החלטתה, באופן שלא ניתן יהיה לגלות אותה כמקור ההדלפה, פגעה קשות בחבריה האינטימיים לצוות, אותו צוות שסמך עליה לאורך החקירה; שכן אלמלא הצליחה החקירה לגילוי המדליף, היו הם נחשדים כמקור ההדלפה. חמקנותה של המערערת, ונכונותה לפגוע בחברי הצוות ובלבד שתציל את נפשה, באה לידי ביטוי גם בעובדה שבראשית החקירה ניסתה לגולל את ההדלפה על אחרים. גם התנהגות זאת, אין בה כדי להוסיף כבוד, אם לנקוט לשון המעטה, למקצוע עריכת הדין, ולאמון הציבור במקצוע זה, במיוחד כאשר מדובר בעורכת דין מנוסה ובכירה ברמתה של המערערת.
10. בהתנהגותה סטתה המערערת סטיה מהותית מתפיסות העולם ואמות המידה הרווחות בחברתנו ביחס לרמה האתית והמוסרית הנדרשת מעורכי דין, כמפורט בסעיף 8 לעיל. אם המערערת חשבה שקיימת חובה ציבורית עליונה לחשוף בציבור מידע אודות החקירה והחשדות נגד ראש הממשלה, כדי להעניק לציבור בזמן אמת – ערב בחירות לכנסת – כלים הכרחיים לשקול את צעדיו, וכי חובה זו גוברת על כל חובה וחיסיון אחרים, היה עליה בראש וראשונה לדווח על מחשבותיה ליועץ המשפטי לממשלה ולממונים עליה בפרקליטות המדינה, להתייעץ עימם ולשכנעם להוציא דיווח רשמי לציבור אודות החקירה המתנהלת. אילו היתה עושה זאת והיתה מצליחה לשכנעם, היה יוצא לציבור דיווח רשמי ומאוזן, שיכלול את מלוא ההסתייגויות המתבקשות מן העובדה שהחקירה טרם מוצתה ושמדובר בחשדות בלבד, הגם שיש ראיות מסויימות המצדיקות את החשדות. דיווח רשמי ומאוזן כזה, שהיה יוצא מתוך מחשבה ושיקול זהירים, היה מתפרסם באופן כזה שזכויות החשודים היו נפגעות באופן מינימאלי, אם בכלל, המשך החקירה היה נפגע באופן מינימאלי, אם בכלל, ואמון הציבור במערכת לא היה נפגע. דיווח רשמי כזה היה יכול להיות אמין ומקובל בציבור גם ללא פרסום צילומי מסמכים ותיאורים מיותרים מתוך חדרי החקירות.
טוענים באי כח המערערת שלא ניתן לדרוש מן המערערת אומץ לב בלתי מצוי. גם אם זאת הדרך הראויה, המחיר שהיה עליה לשלם היה כבד מנשוא עבורה, ועל כן גם אם גילתה מורך לב אין בכך משום קלון. לו יהי כן – אף שלא ניתן להסכים לכך, כפי שיוסבר מיד – לא היתה שום הצדקה לכך שהמערערת תחשוף פרטים כה רבים אודות החקירה בצירוף מסמכים פנימיים, לעין השמש.

ולגופו של עניין, אין לזלזל באומץ הלב שהיה כרוך בפעולה שלדעת המערערת היתה הפעולה הנכונה והראויה. אך אם אכן המערערת, פרקליטה מנוסה ביותר האמונה מאין כמוה על החובות הציבוריות המוטלות על רשויות המדינה כלפי הציבור, היתה חדורת שכנוע מקצועי עמוק, שחשיפה מפורטת של הפרשה הינה חובה על פי דין, היה עליה לפעול בריש גלי בהתאם לצו מצפונה המקצועי ולסמוך על רשויות החוק במדינה שיגנו עליה מפני כל נזק אפשרי. שהרי הכלל ששלוחי מצווה אינם ניזוקין נכון גם בדיני אדם ולא רק בדיני שמים, וחזקה על רשויות החוק ובתי המשפט שהיו נותנים לה את מלוא ההגנה העומדת למי שמקיים את מצוות הדין. אילו היתה נוהגת כך, היתה מנחילה כבוד לעצמה, לפרקליטות המדינה ולמקצוע עריכת הדין.

הדרך שבה פעלה, הדלפת פרטים ומסמכים אודות חקירה רגישה ביותר טרם מיצויה, כשעדיין לא הגיע השלב של ההחלטה האם להגיש כתבי אישום אם לאו, הדלפה מתוך צוות מצומצם של הפרקליטות והמשטרה, הדלפה שיש בה הרבה מעבר למסירת פרטים בלבד ושהיה בה כדי לפגוע פגיעה בלתי הדירה בזכויותיו ובשמו הטוב של ראש ממשלה מכהן, הדלפה שעשויה לפגוע גם בהמשך החקירה של יעד חקירה מתוכנן, והעובדה שגם כאשר מתנהלת כבר חקירה מאומצת לגילוי המדליף והמעגל מתחיל להיסגר על המערערת, מנסה המערערת להרחיק את ההדלפה מעליה ולגולל את עצם ביצוע ההדלפה על אנשים אחרים, כל אלה יש בהם כדי להטיל ספק בצדקת טענתה שאך החובה הציבורית הדריכה אותה בהתנהגותה.  
11. דומה שבאמור לעיל ניתנה תשובה לשלושת הטענות הראשונות של באי כח המערערת כפי שנסקרו בסעיף 4 לעיל ולטענה השישית שם. ומכאן לטענותיהם האחרות של באי כח המערערת.
לטענתם הרביעית שהחקירה לא היתה סודית, שגם הבקשה לחיקור דין בדרום אפריקה לא היתה סודית על אף שהוכתרה בכותרת "סודי", ושהחשיפה לא הזיקה להמשך החקירה משום שהיעד לחקירה בדרום אפריקה ידע על עצם קיומה. טענה זאת מופרכת ולא ניתן לקבלה. יש להניח שאכן הנחקר בדרום אפריקה ידע שהוא נדרש לחקירה, אך הבקשה לחיקור דין, כאמור בכתב האישום, הכילה פרטים רבים ומפורטים אודות החומר שכבר נאסף, ניתוח מקצועי של צוות החקירה לחומר הנ"ל, ופרטים אודות כיוון החקירה של מר סיריל קרן. לא צריך להיות איש חקירות עתיר נסיון כדי להבין שכל נחקר היה מאד מעוניין לדעת ערב חקירתו פרטים מן הסוג הזה, ושפרטים מן הסוג הזה גם ללא הכותרת "סודי" אסור שיוודעו לנחקר ערב חקירתו כדי שלא תשובש החקירה. יתירה מזאת, בבקשה לחיקור דין בדרום אפריקה נכתב מפורשות שמדינת ישראל מבקשת מהגורמים המתאימים בחו"ל שאליהם מופנית הבקשה שעצם הפניה וכל האמור בה ישמרו בסודיות. האם המשמעות היא שרק הגורמים בחו"ל אמורים לשמור עליה בסודיות, ואילו המערערת שהיתה שותפה לניסוח הבקשה לשמירת הסודיות, חופשית לחשוף את הבקשה לכל עתונאי העולה על רוחה? 
אשר לטענה החמישית, שהדלפות של עורכי דין רווחות בישראל והינם לחם חוקה של הציבוריות בישראל. טענה זו הופרחה לחלל הדיונים אך לא הובא לה שום בסיס ראייתי, ולא הוכח שמעשים בכל יום במדינת ישראל שעורכי דין רודפי פרסומת חושפים פרטים סודיים ללא ידיעת לקוחותיהם, וכי החברה בישראל משלימה עם התנהגות זאת. אם אכן יש מקרים בהם עורכי דין מפירים את חובת הסודיות שלהם כלפי לקוחותיהם, וחושפים פרטים חסויים ללא הסכמת לקוחותיהם, אין ספק שבכך הם חורגים באופן מהותי מהנורמות שהציבור מבקש שעורכי דין יפעלו על פיהם. ומכל מקום אפילו היתה מוכחת טענה זו אין בה כדי לפטור את המערערת.
12. העולה מכל האמור לעיל הוא, שבכל הנוגע לעצם הרשעתה של המערערת, יש לדחות את ערעורה ולאשר את פסק הדין של בית הדין קמא, לאמור העבירה של גילוי בהפרת חובה שהורשעה בה על ידי בית המשפט, בנסיבות העניין היה בה משום קלון.
13. כאמור ביה"ד קמא גזר על המערערת עונש של 5 שנות השעיה מעיסוק במקצוע עריכת הדין, מתוכן שנה וחצי השעיה בפועל ושלוש וחצי שנות השעיה על תנאי למשך שלוש שנים.
טוענים באי כח המערערת שהעונש המשמעתי שנגזר על המערערת הינו כבד ביותר, וביה"ד קמא לא נתן משקל ראוי לעונשים שכבר נענשה בהם: עונש פלילי של 8 חודשי מאסר על תנאי למשך שנתיים וקנס כספי בסכום של 10,000 ₪, עונש משמעתי מוסכם של פרישה מפרקליטות המדינה לאחר 23 שנות שירות מוצלחים וללא דופי ודחיה של 5 שנים בקבלת זכויות הפנסיה שלה, ומעל הכל השעיה עצמית מעיסוק במקצוע עריכת הדין ממועד פרישתה בסוף חודש מרץ 2005, וזאת בשל העדר אפשרות מעשית ליטול על עצמה התחייבויות מקצועיות כל עוד לא הובהר עתידה המקצועי. כמו כן טוענים באי כח המערערת להעדר איזון של גזר הדין.
אולם קריאה מדוקדקת של גזר הדין של ביה"ד קמא מעלה שביה"ד קמא שקל גם שקל את כל השיקולים האפשריים העומדים לזכותה ולחובתה של המערעת. לאחר שביה"ד קמא סקר בתמצית ראויה את מטרות הענישה המשמעתית, העלה על נס את תפקודה המסור במשך תקופה העולה על שני עשורי שנים במסגרת עבודתה בפרקליטות, את קידומה המרשים במסגרת הפרקליטות, את מעמדה הבכיר ואת עברה הנקי וללא דופי. ביה"ד אף לקח בחשבון את סאת היסורים שהמערערת כבר עברה כתוצאה מהעבירה שהורשעה בה, הן במישור הפלילי והן במישור המשמעתי כעובדת מדינה. ביה"ד קמא אף היה ער להתנזרות העצמית של המערערת מעיסוק בעריכת דין.

אולם, למרות זאת, ביה"ד קמא מצא שדוקא מעמדה הבכיר והאימון הרב והבלתי מסוייג שניתן בה בהפקדתה על חקירה רגישה במיוחד ויוצאת דופן, מעצימים את הפרת האמון מצידה. ביה"ד קמא מציין לחומרא את נסיבות ביצוע העבירה ואת העובדה שהמערערת חשפה לעין השמש מידע פנימי מסווג ביותר הנוגע לחקירה רגישה ביותר. ולבסוף ביה"ד קמא מביע את מורת רוחו מהעובדה שהמערערת כלל לא הביעה חרטה על מעשיה.

הנה כי כן, ביה"ד קמא שקל גם שקל, כמעט, את מלוא השיקולים האפשריים, והעונש שגזר על המערערת נגזר לאחר איזון מלא בין כלל השיקולים. כמעט, אמרנו, משום ששיקול אחד לחומרא איננו מוצא את מקומו בגזר הדין, והוא השיקול של פגיעה אנושה וקשה בחבריה לצוות, גם מהדרך הנסתרת שנבחרה על ידי המערערת לביצוע ההדלפה וגם מנסיונותיה להרחיק מעליה את החשד ולהדביקו לאחרים. אילו חשבה המערערת שזו חובתה על פי דין לגלות את המידע לציבור, לא זו הדרך הראויה לביצוע חובה על פי דין, ולא כך מצפים שינהג עורך דין ברמתה של המערערת. השיטה שבה בחרה המערערת ללכת בה, איננה מוסיפה כבוד למקצוע עריכת הדין, אם לנקוט לשון המעטה. על כגון דא אמרו חז"ל (ראה אוצר המדרשים, מהדורת אייזנשטיין, עשרה הרוגי מלכות, עמוד 442): 

"על זה בכה רבי ואמר יש קונה עולמו בשעה אחת ..., ויש אדם שעובד את אלוהיו כל ימי חייו ומפסיד את שכרו בשעה אחת."

וחבל. 
14. בנסיבות אלה, נראה שביה"ד קמא בגוזרו את העונש שגזר, עשה זאת מתוך איזון מלא בין השיקולים השונים, ואין לנו סיבה מספקת להתערב בקביעתו. לא מצאנו לנכון להתערב בעונש גם משום שעל פי ההלכה הפסוקה בהתייחס להתערבות ערכאת ערעור בעונש שנגזר בערכאה ראשונה, השאלה הניצבת איננה מה העונש אותו היתה גוזרת ערכאת הערעור לו היתה יושבת כערכאה ראשונה, אלא אם קיים טעם מן הטעמים, המצדיק התערבותה בגזר הדין של הערכאה הראשונה (ראה, למשל, ר"ע 414/85 דרורי נ. מדינת ישראל, פ"ד לט(3) 363; ע"פ 678/00 מדינת ישראל נ. שיבלי, פורסם באתר נבו; ע"פ 813/02 מדינת ישראל נ. חבשי, פורסם באתר נבו). גם הכלל הנקוט בביה"ד המשמעתי הארצי של לשכת עורכי הדין הוא שלא בנקל יתערב ביה"ד המשמעתי הארצי בשיקולי ביה"ד המשמעתי המחוזי בעניין חומרת העונש, אלא אם קיימות נסיבות המצדיקות זאת (ראה, למשל, בד"א 1/83 ובד"א 22/85). 
לפיכך, נראה לנו שיש לדחות את הערעור גם ביחס לעונש ולהשאיר את גזר הדין של בית הדין קמא על כנו, כמפורט בסעיף 1 לעיל. בנסיבות האמורות ובהתחשב בתוצאה היה מן הראוי להשית על המערערת הוצאות לטובת לשכת עורכי הדין, אך בהתחשב בכך שהמערערת נמנעת מלעסוק בעריכת דין מאז פרישתה מעבודתה, החלטנו להימנע מכך.
פסק דין זה יועבר על ידי המזכירות לידי באי כח המערערת ולידי ב"כ הועד המחוזי בפקס ובדואר רשום.

פרסום – פסק הדין יפורסם במלואו, כולל ציון שם המערערת, לאחר שתסתיים התקופה שבה ניתן לערער עליו, ואם יוגש ערעור רק לאחר תום כל ההליכים בעניין, כמצוות סעיף 72(א) לחוק לשכת עוה"ד. גם הפעלתם של העונשים שנגזרו על המערערת תדחה עד למועדים הנ"ל.

ניתן שלא בנוכחות הצדדים או באי כוחם, היום __ בניסן תשס"ו __ באפריל 2006.
__________________ 

_____________________

   עו"ד אליהו שבלסקי


        עו"ד צבי רפפורט


     עו"ד שלמה הלר

        אב בית הדין


          חבר בית הדין

